Europarlamentaarikko Jussi Halla-ahon mukaan hätämajoitustiloiksi tarkoitetut jumppasalit loppuvat pian Suomesta.

– On aivan selvää, että jos uusia turvapaikanhakijoita tulee 500–1000 kappaletta vuorokaudessa, nykyinen majoitusmalli, eli ihmisten kuskaaminen pitkin Suomea, on pian tiensä päässä. Jumppasalit loppuvat, Jussi Halla-aho (ps.) sanoo.

Halla-aho viittaa EU:n rajavalvontavirasto Frontexin tiedotteeseen, jonka mukaan EU-alueelle on tammi-elokuussa saapunut laittomasti 506 536 henkeä, kun määrä viime vuoden samalla jaksolla oli 161 780. Pelkästään elokuussa tulijoita oli lähes 160 000.

– Tulijat eivät siis lopu, ja tällä hetkellä suuri osa irakilaisista pyrkii Suomeen, Halla-aho toteaa.

Hänen mukaansa kaikkia turvapaikanhakijoita ei ohjaa Suomeen inhimillinen hätä ja vaino, ”vaan Suomen liberaalit käytännöt kansainvälisen suojelun myöntämisessä ja perheenyhdistämisissä sekä anteliaat sosiaalietuisuudet”. Halla-aho huomauttaa, että Suomelta puuttuu edelleen palautussopimukset keskeisten turvapaikanhakijoiden lähtömaiden kanssa. Tulijavirran katkaiseminen edellyttää europarlamentaarikon mielestä pikaisia toimenpiteitä.

– Yksi toteuttamiskelpoinen keino leikata vastaanottokustannuksia, ehkäistä turvapaikanhakijoilla tehtävää tilanvuokrausbisnestä ja vähentää Suomen houkuttelevuutta olisi rakentaa Ruotsin vastaisen rajan välittömään läheisyyteen valtava parakkikylä, johon kaikki hakijat sijoitettaisiin hakemusten koko käsittelyn ajaksi. Majoitustilat minimistandardeilla ja kaikki rahallinen tuki pois, Halla-aho linjaa.

– Olen kohtuullisen varma, että muut kuin todellista hätää pakenevat tulijat palaisivat viikon kuluessa Ruotsiin. Kun Ruotsi ei enää pystyisi tuuppaamaan tulijoita Suomen riesaksi, se joutuisi valvomaan Tanskan vastaista rajaansa ja Tanska omaa etelärajaansa. Sisärajojen valvonta ja epäterveiden vetovoimatekijöiden purkaminen ovat ainoa keino lopettaa hallitsematon tilanne ja turvapaikkashoppailu EU:n sisällä, Halla-aho sanoo.